**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  17 – 9 – 2025

**ΑΜΑΡΟΥΣΙΟΥ Αρ. Πρ.:** 230

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: ΥΠΑΙΘΑ, Περιφερειακή Δ/νση Πρωτοβάθμιας & Δευτεροβάθμιας Εκπ/σης Αττικής, Δ/νση Π. Ε. Β΄ Αθήνας**

**Κοινοποίηση: Δ. Ο. Ε. , Συλλόγους Εκπ/κών Π. Ε. της χώρας,** **ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΚΑΤΑΓΓΕΛΙΑ**

**των ενεργειών του ΥΠΑΙΘΑ και της Δ/νσης Π. Ε. Β΄ Αθήνας**

Το Δ. Σ. του Συλλόγου Εκπ/κών Π. Ε. Αμαρουσίου ΚΑΤΑΓΓΕΛΛΕΙ με τον πιο απερίφραστο και κατηγορηματικό τρόπο τις ενέργειες του ΥΠΑΙΘΑ και της Δ/νσης Π. Ε. Β΄ Αθήνας σύμφωνα με τις οποίες ζητήθηκε στις 14:00 μετά το μεσημέρι της Τετάρτης 17 – 9 – 2025 από τις/τους Διευθυντές/Διευθύντριες των Δημοτικών Σχολείων της περιοχής ευθύνης του σωματείου μας με μήνυμα ηλεκτρονικού ταχυδρομείου από την Δ/νση Π. Ε. Β΄ Αθήνας, να ενημερώσουν άμεσα και μέχρι τις 10:00 το πρωί της Πέμπτης 18 – 9 – 2025 το πληροφοριακό σύστημα myschool του ΥΠΑΙΘΑ αναφορικά με τις αναθέσεις τμημάτων και ωρών που έχουν στα σχολεία τους, καθώς και τα κενά που έχουν σε εκπαιδευτικό προσωπικό με διατυπωμένη γραπτώς την απειλή ότι όποιος/όποια δεν το κάνει θα δοθεί το όνομά του στον Γενικό Γραμματέα του ΥΠΑΙΘΑ για τα περαιτέρω.

Πρόκειται για το έσχατο σημείο αυταρχισμού – τρομοκρατίας και παραλογισμού στο οποίο έχει φτάσει η πολιτική ηγεσία του ΥΠΑΙΘΑ και η Δ/νση Π. Ε. Β΄ Αθήνας, ύστερα από την άδικη και κατάπτυστη στοχοποίηση των εγκύων ή τελούντων σε άδεια ανατροφής τέκνων νεοδιόριστων εκπαιδευτικών από την πολιτική ηγεσία του ΥΠΑΙΘΑ, προκειμένου να δικαιολογήσουν την ύπαρξη χιλιάδων κενών σε εκπαιδευτικό προσωπικό τα οποία δημιουργήθηκαν εξαιτίας της έλλειψης πολιτικής βούλησης από την πλευρά του ΥΠΑΙΘΑ και της κυβέρνησης ώστε να γίνουν οι απαραίτητες προσλήψεις αναπληρωτών εκπαιδευτικών εγκαίρως.

Ουσιαστικά το ΥΠΑΙΘΑ με τις ενέργειές του αυτές στοχοποιεί τώρα και τους Διευθυντές/Διευθύντριες των σχολικών μονάδων της χώρας θέτοντας προθεσμίες και όρους που είναι σχεδόν αδύνατο να ικανοποιηθούν μιας και στην πλειοψηφία των Δημοτικών Σχολείων και Νηπιαγωγείων της χώρας υπάρχουν τεράστιες ελλείψεις σε εκπαιδευτικό προσωπικό, τέτοιες που δεν επιτρέπουν την τελική ανάθεση τμημάτων και ωρών διδασκαλίας στις/στους εκπαιδευτικούς που ήδη υπηρετούν στα σχολεία αλλά ούτε και την πλήρη και τελική ανάπτυξη ωρολογίων προγραμμάτων πλήρους λειτουργίας (πρωινά και ολοήμερα τμήματα). Είναι χαρακτηριστικό μάλιστα ότι ενώ η Δ/νση Π. Ε. Β΄ Αθήνας αξιώνει με απειλές από τις/τους Διευθύντριες/Διευθυντές των σχολείων να τρέξουν στην κυριολεξία να συμπληρώσουν στο myschool ότι τους ζητήθηκε, η ίδια η Δ/νση Π. Ε. Β΄ Αθήνας είχε τοποθετήσει στο myschool τους αναπληρωτές εκπαιδευτικούς που προσλήφθηκαν στις 4 – 9 – 2025, μόλις το πρωί της Τετάρτης 17 – 9 – 2025, δηλαδή μπήκαν οι αναπληρωτές της Δ/νσης Π. Ε. Β΄ Αθήνας στο myschool τουλάχιστον δέκα ημέρες μετά την ορκωμοσία τους με ευθύνη της Δ/νσης Π. Ε. Β΄ Αθήνας.

Αυτή την στιγμή στα Δημοτικά Σχολεία και Νηπιαγωγεία της χώρας είναι τόσες οι ελλείψεις σε εκπαιδευτικό προσωπικό ώστε οι Διευθυντές/Διευθύντριες και οι εκπαιδευτικοί αναγκαζόμαστε να προβαίνουμε σε χιλιάδες ταχυδακτυλουργικού χαρακτήρα παράτυπες και παράνομες ενέργειες προκειμένου να καλυφθεί τουλάχιστον η λειτουργία των πρωινών τμημάτων των Δημοτικών Σχολείων και Νηπιαγωγείων μας, με αποτέλεσμα δάσκαλοι να συμπληρώνουν ωράρια εκπαιδευτικών ειδικοτήτων ή εκπαιδευτικοί ειδικοτήτων να συμπληρώνουν ωράρια δασκάλων στα ολοήμερα τμήματα ενώ χιλιάδες ολοήμερα τμήματα δεν λειτουργούν στα Νηπιαγωγεία και στα Δημοτικά Σχολεία, με τη διοίκηση της Δ/νσης Π. Ε. Β΄ Αθήνας να προβαίνει σε παράνομες προφορικές οδηγίες προς Προϊστάμενες Νηπιαγωγείων να αναθέτουν εκ περιτροπής την λειτουργία ολοήμερων τμημάτων σε Νηπιαγωγούς (δηλ. π.χ. από τα τρία ολοήμερα τμήματα ενός Νηπιαγωγείου να λειτουργεί εναλλάξ το ένα κάθε διαφορετική ημέρα με την μία και μοναδική Νηπιαγωγό που υπάρχει στο Νηπιαγωγείο), ενώ παράλληλα δεκάδες είναι τα ακάλυπτα χωρίς εκπαιδευτικό νέα Τμήματα Ένταξης κυρίως σε Νηπιαγωγεία που ιδρύθηκαν πρόσφατα από το ΥΠΑΙΘΑ αποδεικνύοντας το μέγεθος της προχειρότητας αλλά και της αναλγησίας που χαρακτηρίζει το ΥΠΑΙΘΑ και τους εντολοδόχους του που έχει τοποθετήσει στις Διευθύνσεις Εκπ/σης της χώρας.

Καλούμε το ΥΠΑΙΘΑ και τη Δ/νση Π. Ε. Β΄ Αθήνας να αποσύρουν άμεσα την καθόλα παράτυπη και αυταρχικού χαρακτήρα – τρομοκρατική εντολή τους προς του Δ/ντές και Δ/ντριες των σχολικών μας μονάδων.

Παρέχουμε πλήρη συνδικαλιστική και νομική κάλυψη στα μέλη του σωματείου μας (Δ/ντές – Δ/ντριες σχολικών μονάδων) ώστε να μην προβούν σε καμία απολύτως ενέργεια από αυτές που τους ζητά το ΥΠΑΙΘΑ ενώ υπάρχουν ακόμα χιλιάδες κενά και ελλείψεις σε εκπαιδευτικό προσωπικό για τα οποία είναι ήδη ενήμερη η Δ/νση Π.Ε. Β΄ Αθήνας και το ΥΠΑΙΘΑ.

Καλούμε το Δ. Σ. της Δ. Ο. Ε. να επιληφθεί άμεσα του θέματος.

**Η ΤΡΟΜΟΚΡΑΤΙΑ ΚΑΙ Η ΣΤΟΧΟΠΟΙΗΣΗ ΤΩΝ ΕΚΠΑΙΔΕΥΤΙΚΩΝ ΜΕ ΤΗΝ ΕΠΙΡΡΙΨΗ ΕΥΘΥΝΩΝ ΣΕ ΒΑΡΟΣ ΤΟΥΣ ΑΠΟ ΤΟ ΥΠΑΙΘΑ ΓΙΑ ΤΙΣ ΧΙΛΙΑΔΕΣ ΚΕΝΑ ΚΑΙ ΕΛΛΕΙΨΕΙΣ ΣΕ ΕΚΠΑΙΔΕΥΤΙΚΟΥΣ ΔΕ ΘΑ ΠΕΡΑΣΟΥΝ**

